**NÁRODNÁ RADA SLOVENSKEJ REPUBLIKY**

**VII. volebné obdobie**

Číslo: CRD-2508/2019

**1825a**

# **Informácia**

**o prerokovaní vládneho návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 1825) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre sociálne veci bol určený ako gestorský výbor **k vládnemu vládneho návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 1825)**.

V zmysle § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam informáciu o výsledku prerokovania vyššie uvedeného zákona a návrhy na ďalší postup.

**I.**

 Národná rada Slovenskej republiky uznesením č. 2294 zo 4. decembra 2019 pridelila predmetný vládny návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky,

 Výboru Národnej rady Slovenskej republiky pre sociálne veci a

 Výboru Národnej rady Slovenskej republiky pre zdravotníctvo.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

 Vládny návrh zákona,ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony **(tlač 1825) odporučili** Národnej rade Slovenskej republiky **schváliť**:

 Ústavnoprávny výbor Národnej rady Slovenskej republiky uznesením č. 807 zo 4. decembra 2019,

 Výbor Národnej rady Slovenskej republiky pre zdravotníctvo uznesením č. 193 zo 4. decembra 2019.

Výbor Národnej rady Slovenskej republikypre sociálne veci o predmetnom vládnom návrhu zákona na zvolanej schôdzi dňa 5. decembra 2019 nerokoval, pretože podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný**.

**IV.**

 Výbory Národnej rady Slovenskej republiky, ktoré návrh zákona prerokovali, prijali tieto návrhy:

V čl. II v 7. bode § 12b ods. 1 sa slovo „ktorej“ nahrádza slovom „ktorého“.

Gramatická úprava, nakoľko vzťažné zámeno sa má vťahovať na chorého príbuzného.

**Výbor NR SR pre zdravotníctvo**

V čl. II v 7. bode § 12b ods. 2 písm. a) sa vypúšťa slovo „sociálneho“.

Gramatická úprava, návrh zákona upravuje vzťahy v prirodzenom prostredí, slovo „sociálneho“ je nadbytočné.

**Výbor NR SR pre zdravotníctvo**

V čl. II v 7. bode § 12b ods. 5 sa vypúšťa slovo „zdravotnej“.

Legislatívno-technická úprava rešpektujúc zavedenú, legislatívnu skratku.

**Výbor NR SR pre zdravotníctvo**

V čl. III sa text označuje ako prvý bod a vkladá sa druhý bod, ktorý znie:

 „2. V § 82 ods. 1 písm. b) sa slová „ag) a ai)“ nahrádzajú slovami „ag), ai) a be)“.

Dopĺňa sa sankcia za porušenie povinnosti poskytovateľa zdravotnej starostlivosti plniť povinnosti v súvislosti s dočasnou pracovnou neschopnosťou alebo osobnou starostlivosťou v prirodzenom prostredí osoby, z dôvodu absencie tejto sankcie.

**Výbor NR SR pre zdravotníctvo**

**V.**

 Gestorský výbor o spoločnej správe, ani o stanovisku gestorského výboru nerokoval, pretože výbor nebol **uznášaniaschopný.**

 Predsedníčka výboru poverila poslankyňu Magdalénu Kuciaňovú, ako spoločnú spravodajkyňu, aby predložila Národnej rade Slovenskej republiky predmetnú informáciu a návrh na ďalší postup (§ 80 ods. 2 zákona č. 350/1996 Z. z. v znení neskorších predpisov).

 Bratislava 5. decembra 2019

**Alena B a š i s t o v á v. r.**

**predsedníčka výboru**